РЕГЛАМЕНТ (ЕО) № 189/2007 НА КОМИСИЯТА
от 23 февруари 2007 година
за прекратяване на прилагането на вносните мита върху определени количества промишлена захар за стопанската година 2006-2007
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 318/2006 на Съвета от 20 февруари 2006 г. относно общата организация на пазарите в сектора на захарта (1), и по-специално член 40, параграф 1, букви в), д) и и) от него,
като има предвид, че:
(1)
Член 26, параграф 3 от Регламент (ЕО) № 318/2006 предвижда, че Комисията може да прекрати изцяло или частично прилагането на вносни мита върху определени количества захар, за да гарантира снабдяването, необходимо за производството на посочените в член 13, параграф 2 от по-горе споменатия регламент продукти.
(2)
За да гарантира снабдяването, необходимо за производство на посочените в член 13, параграф 2 от Регламент (ЕО) № 318/2006 продукти, Общността има интерес да прекрати напълно вносните мита върху промишлената захар, предназначена за производство на посочените продукти за стопанската година 2006-2007.
(3)
Разпоредбите на Регламент (ЕО) № 1301/2006 на Комисията от 31 август 2006 г. относно общите правила за управлението на вносните тарифни квоти за земеделски продукти, управлявани от система на вносни лицензии (2), се прилагат без да се засягат допълнителните условия или дерогирания, които биха могли да са предвидени от регламенти по отрасли. И по-точно, за да се осигури непрекъснатост в снабдяването на пазара на Общността, е целесъобразно да се поддържа периодичността при представяне на заявленията, предвидена в Регламент (ЕО) № 950/2006 на Комисията от 28 юни 2006 г. за установяване на подробни правила за прилагането през 2006-2007, 2007-2008 и 2008-2009 стопански години на вноса и рафинирането на захарни продукти по някои тарифни квоти и преференциални споразумения (3) и да не се приложат следователно разпоредбите на член 6, параграф 1 от Регламент (ЕО) № 1301/2006.
(4)
Срокът на валидност на вносните лицензии за захар, ползващи се от прекратяване на прилагането на вносните мита, трябва да се ограничи до края на стопанската година 2006-2007, а издаването на лицензиите да е предназначено за използващите промишлена захар лица, за да се облекчи управлението и да се осигури наблюдението и контролът върху внесените количества. Тъй като тези лица не упражняват задължително търговски обмен с трети страни, е целесъобразно следователно да не се прилагат разпоредбите на член 5 от Регламент (ЕО) № 1301/2006.
(5)
Разпоредбите относно управлението на промишлените суровини и задълженията на преработвателите, постановени от Регламент (ЕО) № 967/2006 на Комисията от 29 юни 2006 г. за установяване на подробни правила за прилагането на Регламент (ЕО) № 318/2006 на Съвета по отношение на производството извън квота в сектора на захарта (4), трябва да се прилагат спрямо внесените по настоящия регламент количества.
(6)
Управителният комитет по захарта не е изразил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Прекратяване на прилагането на вносните мита
1. Прилагането на вносните мита върху бялата захар с код по КН 1701 99 10 се прекратява за количество от 200 000 тона за стопанската година 2006-2007.
2. Внесената по настоящия Регламент захар е пряко използвана за производство на посочените в приложението към Регламент (ЕО) № 967/2006 продукти.
Член 2
Лицензии за внос
1. Правилата относно лицензиите за внос, постановени от Регламент (ЕО) № 950/2006, както и тези от Регламент (ЕО) № 1301/2006 се прилагат към извършения по настоящия регламент внос на захар, освен при различни разпоредби на настоящия регламент.
Лицензиите за внос обаче са валидни до края на втория месец след действителното им издаване по смисъла на член 23, параграф 2 от Регламент (ЕО) № 1291/2000 на Комисията (5) и най-късно до 30 септември 2007 г.
2. Чрез дерогиране от член 5 от Регламент (ЕО) № 1301/2006 заявлението за лицензия за внос за посочените в член 1, параграф 1 количества може да бъде представено само от преработвател по смисъла на член 2, буква г) от Регламент (ЕО) № 967/2006.
3. Чрез дерогиране от член 6, параграф 1 от Регламент (ЕО) № 1301/2006 заявленията за лицензии за внос се представят всяка седмица, от понеделник до петък, считано от посочената в член 4, параграф 5 от Регламент (ЕО) № 950/2006 дата, и до прекъсване на издаването на заявления, посочено в член 5, параграф 3, втора алинея от по-горе споменатия регламент. Едно лице може да подаде само едно заявление за лицензия на седмица.
Член 3
Прилагане на Регламент (ЕО) № 967/2006
Членове 11, 12 и 13 от Регламент (ЕО) № 967/2006 се прилагат по отношение на внесените по настоящия регламент количества захар.
Член 4
Задължение на преработвателя
1. Преработвателят представя доказателство пред компетентните власти на държавата-членка, че внесените по настоящия регламент количества са били използвани за производство на продуктите, посочени в член 1, параграф 2, и в съответствие с посоченото в член 5 от Регламент (ЕО) № 967/2006 одобрение. Доказателството съдържа по-точно записите във ведомостите на количествата от дадените продукти, изготвени автоматично в рамките или след края на производствения процес.
2. Ако преработвателят не представи исканото в параграф 1 доказателство преди края на третия месец след вноса, той заплаща сума в размер на 5 EUR на тон от даденото внесено количество за всеки ден закъснение.
3. Ако преработвателят не представи исканото в параграф 1 доказателство преди края на петия месец след вноса, даденото количество се счита за наддекларирано с оглед прилагане на член 13 от Регламент (ЕО) № 967/2006.
Член 5
Влизане в сила
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 февруари 2007 година.